**17. 01. 2015 - Bartoš Juraj:** **Roditelji kažu: učenici uče rado; Kultura; Slovački jezik u osnovnim školama u Osijeku, Hlas ljudu, Novi Sad, br. 3-2015, str. 34**

Prije nekog vremena smo konačno otputovali u Osijek i Višnjevac (naselje, koje se spojilo s Osijekom). Profesor slovačkog jezika i književnosti Vlatko Miksad predaje slovački jezik u tamošnjim osnovnim školama, također u njegovom rodnom Iloku i Soljanima. Ljudi, sa kojima smo razgovarali, roditelji djece, koja uče slovački jezik, rado su se odazvali molbi za razgovor za Hlas ljudu (Glas naroda). Zanimalo nas je prije svega, zašto su upisali djecu na ovaj izborni predmet, odnosno, je li ova okolnost negativno utjecala na cjelokupni uspjeh njihovih potomaka. Također smo pratili, kako slovačkim jezikom barataju sami roditelji.

Andrej Žagar (1973.) govori slovačkim jezikom vrlo dobro. Njegova mama je rođena u Slovačkoj a i otac (izvorno prezime Žager su mu nepažljivi matičari promijenili) ima slovačke korijene po svojoj mami. Andrej je otac učenice drugog razreda Marije i dvaju mlađih dječaka.

„*Budući da se osjećam kao Slovak, želimo sačuvati tradiciju, pa smo Mariju upisali na sate slovačkog jezika. Dječake ćemo također upisati, kada počnu ići u školu. Tko zna... Možda će jednog dana otići u Slovačku studirati, pa će im biti lakše. Kći se ne žali. Usput, moja supruga je Ukrajinka (rođena u Hrvatskoj, gdje su se preselili njeni roditelji), te djeca paralelno uče kod kuće i ukrajinski jezik*.“

Krunoslav Boris (rođen 1977. godine u Našicama) je domar u OŠ Višnjevac. Njegov otac je rođen u Josipovcu (kao i Krunoslavova supruga, također Slovakinja), majka i baka u Jelisavcu. Roditelji su se, kaže, u osamdesetim godinama preselili u Višnjevac. Od njih i od djedova i baka je naučio slovački jezik. Svjestan je, kako rabi i hrvatske izraze, ali kaže: „*Nisam se izgubio, kada sam bio u Slovačkoj na skijanju. Samo je bilo problema, što je pravo, a što desno*.“ Što se tiče potomaka, stvari vidi ovako:

„*Imamo dva učenika Stiva i Patrika, i dvije učenice (blizanke) Klaudiju i Patriciju. Djevojke su u petom razredu, jedan je dječak u sedmom, drugi u trećem. Svi su počeli ići na nastavu slovačkog jezika, sami su to željeli. Najmlađi se, međutim, odrekao, jer je imao neke poteškoće, ali će se očito kasnije vratiti. Ostalo troje uče dobro, slovački razumiju sve, samo kada treba govoriti ih je malo strah, da ne pogriješe. Vjerojatno griješimo, što sa suprugom kod kuće ne pričamo slovački*.“

Jan Valenta (1972.) je rodom iz Padine. Rat ga je, kao vojnika, zahvatio u Osijeku, pa je tu i ostao, zaposlio se i osnovao obitelj. Slovački jezik govori vrlo dobro, ali je samokritičan: ,,*Kada dođem u Padinu, treba mi dva dana, kako bih pričao normalno na slovačkom*.“ Njegova supruga je Hrvatica a njihova djeca...

„*Imamo dvije učenice, u petom i trećem razredu. Sa slovačkim jezikom nemaju nikakvih teškoća. Predmet im se jako dopada, što je prije svega zasluga njihovog učitelja Vlatka Miksada. Uči ih slovački jezik na tradicionalan način, a osobito u obliku zabave, kao što je korištenje raznih igara, pjesama i crtića. Jezik je najvažnija stvar. Tko zna gdje će djeca biti u budućnosti. Jezici otvaraju vrata... Osobno bih bio sretan, kada bi otišle u Slovačku, na fakultet ili čak i u srednju školu.*“

Vladimir Česko (1972.) tečno govori pivničkim dijalektom. Njegovi roditelji su došli za poslom iz Pivnica u Osijek prije gotovo pola stoljeća. Sa suprugom (Hrvaticom) imaju dvoje djece, kod kuće govore hrvatski, no djeca uče u školi i slovački.

*„Ian je u sedmom razredu a Tisa u četvrtom. Slovački jezik uče već treću godinu. Supruga je bila ta, koja ih je na to potakla. Motiv je bila činjenica, da još jedan jezik, koji savladaju, im ne može štetiti, naprotiv, može biti samo koristan. Kći je za sada odlikašica a sin je vrlo dobar učenik. Oboje treniraju judo i Ian je prvak Hrvatske u težini do 50 kg. U ljeto bi trebali ići na judo kamp u Bratislavu, gdje će se pokazati, koliko poznaju slovački jezik.“*

Ravnatelj OŠ Višnjevac, koju trenutno posjećuje ukupno 590 učenika je Nikola Popović. Kaže, kako su učenici općenito previše opterećeni nastavnim programom. Tvrdi da učenje slovačkog jezika, koji je ovdje pustio korijene u školskoj 2008./2009. godini, „ne komplicira život niti učenicima, niti školskom kolektivu“ i dodaje:

„Višnjevački, odnosno osječki Slovaci su aktivni, djeluju u okviru Matice slovačke, no na žalost, njihov rad nije kod nas adekvatno medijski vidljiv. U školi se također dobro radi. Mogu reći da učenici, koji uče slovački jezik, dosežu čak iznadprosječan uspjeh u školi. Naša škola je dobro opremljena tehnički i tehnološki, svi razredi imaju računala i projektore, spojeni su na Internet... Na nastavnicima je da postojeće uvjete iskoristite. Mislim da to kolega Miksad radi uzorno.“

Vlatko Miksad nam prezentira svoj pogled...

„Učenici viših i nižih razreda dolaze iz pet škola, tako da u Osijeku, na primjer, sa sedam učenika (u Višnjevcu ih imam 10) radim pet-šest programa. Udžbenike, odnosno čitanke, je učenicima darovao Savez Slovaka. Učimo kroz igru, kao što je igra memorije, jer brojeve i slike djeca lakše savladaju na temelju vizualnog iskustva. Ponekad na sat dođem s gitarom, pjevamo slovačke narodne pjesme, objasnim im o čemu se u pjesmi radi, djeci dajem rječnike, kako bi u njima tražili nepoznate riječi, starijim učenicima zadajem tekst, kako bi ga preveli uz pomoć rječnika... Svi su sretni, kada pripremamo kazališne scene, i uopće, svi rado uče slovački jezik. Najviše ih motivira činjenica, što se ocjena iz slovačkog jezika ubraja u školski prosjek i što će pri upisu u srednje škole za to dobiti dodatne bodove.“